Uitgehongerde perde: Talle nou geskuifFoto: NDBV Genl. Solly Shoke, die hoof van die Suid-Afrikaanse nasionale weermag (SANW), het gelas dat die Nasionale Dierebeskermingsvereniging (NDBV) 80 van sy perde wat sterwend by ŉ fasiliteit in Potchefstroom aangetref is, moet skuif. In ŉ verklaring Maandagaand het die SANW bevestig dat 25 van hul perde ná ŉ ondersoek deur die NDBV weens swak gesondheid van kant gemaak moes word by die weermag se spesialis-infanterie-eenheid (SAASIC) . Die Militêre Veeartsenykundige Instituut (MVI) is glo ook betrek om die SANW te help om die omstandighede waarin die diere aangehou word te assesseer. Die 80 diere sal na ŉ “beter fasiliteit” in Rooiwal, noord van Pretoria, gestuur word. “Slegs 40 perde sal by die SAASIC in Potchefstroom oorbly en die fasiliteit sal na ons wete in staat wees om na hul behoeftes om te sien. Saam met die MVI het ons ekstra personeel aangestel asook veeartse om die diere te help bestuur en te verseker dat die hoogste standaard van dieretelery in die SANW gehandhaaf word.” Die Nasionale Dierebeskermingsvereniging (NDBV) het Maandag gesê hy sal strafregtelike aanklagte aanhangig maak teen die mense wat verantwoordelik was vir die uithongering van talle perde by ŉ weermagbasis in Potchefstroom in Noordwes. Dié perde is aangetref op ŉ perseel van die weermag se eenheid wat die land se grense patrolleer. Volgens die NDBV was die perde só uitgehonger dat hulle grond en hul eie ontlasting begin vreet het. Die uitgeteerde perde is verlede maand by die weermag se SAASIC aangetref. Die diere is glo aangeskaf om met grenspatrollies te help. Volgens die NDBV het hulle in 2016 ŉ formele memorandum van ooreenkoms met die Suid-Afrikaanse Weermag onderteken oor die versorging van die perde, hoewel die weermag “voortdurend van die ooreenkoms afgewyk het”. Die vereniging sê in ŉ verklaring 25 van die perde was só uitgehonger en verswak dat hulle van kant gemaak moes word om te voorkom dat hulle verder ly. “Daar was geen kos vir die hooftrop nie en die perde het net geen ander keuse gehad as om grond en hul eie ontlasting te vreet nie,” lui die verklaring.